Иво Георгиев
Иво Георгиев Георгиев (роден на 12 май 1972 г. - 13 ноември 2021 г.) e български футболист, нападател. Играе в редица отбори от България и чужбина. Голмайстор на „А“ група със Спартак (Варна) през сезон 1995/96, когато бележи 21 гола. Част от състава на националния отбор за Евро'96 в Англия, но не записва игрови минути по време на шампионата.

Кариера 
Георгиев израства в школата Академик (София). В края на 1989 г. майка му, която е бивша акробатка, е изпратена в Унгария да обучава студенти в Дебрецен, а той заминава с нея. След пробен период през 1990 г. става футболист на Дебреценския железничарски спортен клуб. Играе три сезона за клуба. През лятото на 1993 г. преминава в друг местен клуб – Дорог Баняс, където остава няколко месеца.

В началото на 1994 г. Георгиев се завръща в България и подписва договор с втородивизионния Корабостроител (Русе). Дебютира официално на 26 февруари 1994 г. при домакинска победа с 1:0 срещу Доростол (Силистра). До края на сезон 1993/94 изиграва 12 мача, в които бележи 12 гола в Северната „Б“ група. Запазва головата си форма и през следващия сезон 1994/95, когато става голмайстор на „Б“ група с 26 попадения в 30 мача.

През лятото на 1995 г. Георгиев става футболист на Славия (София), но дни по-късно треньорът на „белите“ Стоян Коцев се отказва от услугите му. Поради това нападателят преминава в Спартак (Варна). Бързо се утвърждава като основен реализатор на „соколите“. На 14 октомври 1995 г. бележи 6 попадения за победата с 8:1 срещу Спартак (Пловдив), като по този начин дели своеобразния рекорд за най-много голове в един мач от „А“ група заедно с Петър Михайлов, Тодор Праматаров и Цветан Генков. По време на сезон 1995/96 вкарва общо 21 гола и завършва като №1 в листата на стрелците. През лятото на 1996 г. играе за Спартак в турнира Интертото, след което е продаден на елитния швейцарски Аарау за сумата от 550 000 долара.

През ноември 1997 г. Георгиев преминава в Левски (София), но записва само два мача за отбора в турнира за купата. В началото на 1998 г. се завръща в Спартак (Варна). През пролетния дял на сезон 1997/98 изиграва 13 мача в „А“ група и бележи 6 гола.

През лятото на 1998 г. преминава в германския третодивизионен Валдхоф Манхайм. Изиграва обаче само 7 мача за отбора, тъй като по време на сезона претърпява счупване на крак и отсъства 6 месеца от терените.

След края на кариерата си със спортния журналист Станимир Бакалов основават отбора Ултраспорт Академия.

Умира на 13 ноември 2021 г. от остра сърдечно-съдова недостатъчност.

Статистика по сезони 
 Дебрецен – 1990/91 – Унгарска висша лига, 17/6
 Дебрецен – 1991/92 – Унгарска източна втора дивизия, 23/11
 Дебрецен – 1992/93 – Унгарска източна втора дивизия, 28/19, голмайстор на Унгарската източна втора дивизия
 Дорог Баняс – 1993/ес. - „В“ РФГ, 12/1
 Корабостроител – 1994/пр. - Северна „Б“ РФГ, 12/12
 Корабостроител – 1994/95 – Северна „Б“ РФГ, 30/26, голмайстор на Северната „Б“ група
 Спартак (Вн) – 1995/96 – „A“ РФГ, 29/21, голмайстор на „А“ група
 Аарау – 1996/97 – Швейцарска Суперлига, 23/3
 Аарау – 1997/ес. - Швейцарска Суперлига, 5/0
 Левски (Сф) – 1997/ес. - „A“ РФГ, 0/0
 Спартак (Вн) – 1998/пр. - „A“ РФГ, 13/6
 Валдхоф – 1998/99 – Южна Регионална Лига, 7/1
 Аарау – 1999/00 – Швейцарска Суперлига, 10/2
 Добруджа – 2000/ес. - „Б“ РФГ, 3/1
 Апоел – 2001/пр. - Лига Леумит, 6/1
 ФК Ботев (Враца) – 2002/пр. - „Б“ РФГ, 8/2

Успехи

Индивидуални 
 Голмайстор на „А“ група (1): 1996 (21 гола)

Източници

Външни препратки 
 Профил на LevskiSofia.info

Български футболисти
Футболисти на Спартак (Варна)
Футболисти на ПФК Левски (София)
Футболисти на Ботев (Враца)
Футболисти на Добруджа (Добрич)
Български футболисти в Германия
Български футболисти в Унгария
Български футболисти в Швейцария
Родени в София
Починали в София
Починали от болести на сърдечносъдовата система